ตั้งใจมาทานอาหารร้านนี้เพราะรีวิวจากเพื่อนๆสมาชิกในวงในเลยค่ะ
คาดหวังไว้ค่อนข้างสูง เพราะทราบว่าเจ้าของเป็นชาวญี่ปุ่นแท้ๆ

พอมาถึง ทุกอย่างเป็นไปดังที่คาดไว้เลยค่ะ
ตั้งแต่บรรยากาศร้านแบบคลาสสิคๆ ไม่เวอร์วัง แต่ได้อารมณ์ญี่ปุ่นมากๆ
มาถึงการบริการของพนักงาน ตั้งแต่พนักงานรับลูกค้าที่โทรมาสอบถามทาง ช่วยเราดี๊ดี
ไปจนถึงพนักงานจัดการที่จอดรถ ก็ช่วยเราอย่างเต็มที่เลยค่ะ เพราะเนื่องจากว่ามีที่จอดรถจำกัด
การเดินทางมาด้วยรถยนต์ควรจะโทรมาสอบถามที่ว่างก่อนนิดนึงนะคะ
ในส่วนรสชาติอาหาร ก็อยู่ในเกณฑ์ดีค่ะ
ระยะเวลาในการรออาหารใช้เวลาค่อนข้างนานกว่าร้านอาหารขึ้นห้างทั่วๆไปนะคะ
แต่ยุคนี้แล้วมีมือถือเครื่องนึงก็ค่าเวลาไปได้เยอะค่ะ หรือไม่ก็ลองสั่งเครื่องดื่มมาดื่มชิวๆระหว่างรอนะคะ
ราคาของอาหารถือว่าค่อนข้างสูงเลยทีเดียว แต่เมื่อเทียบกับคุณภาพ ปริมาณ และสิ่งที่ได้รับ
ส่วนตัวคิดว่าคุ้มค่าค่ะ
วันนั้นไปทานกับแฟน 2 คน รวมบิลแล้วราวๆ 4,000 บาทค่ะ

รายการเมนูที่สั่งมาได้แก่
1. โอเด้ง : ค่อนข้างจืด อาจจะไม่ถูกปากสำหรับคนทานอาหารรสจัดแบบเรา
2. หอยนางลมสด : ความสดถือว่าใช้ได้เลยค่ะ อยากจะสั่งอีกหลายๆจาน จัดจานสวยดีค่ะ
3. หอยเชลอบเนย (ไม่แน่ใจชื่อเมนู) : อร่อยมากค่ะ ห๊อม หอม อยากจะสั่งเพิ่มอีกเรื่อยๆเลยค่ะ
4.  เซ็ตแซลม่อนดิบ : อันนี้เด็ดค่ะ เหมือนจะน้อยนะคะ แต่ก็อิ่มเลยหล่ะค่ะ
5. ไก่คาราเกะและผักชุบแป้งทอดหรือเทมปุระ : อันนี้รสชาติธรรมดาค่ะ
6. พุดดิ้งชาเขียว : อันนี้ขอกราบงามๆในความอร่อยเลยค่ะ นุ่มละมุนมากๆ แทบจะละลายในปากเลย อร่อยมากค่ะ อยากจะสั่งกลับไปทานบ้านสักหลายๆถ้วยเลย แต่ราคาค่อยข้างสูงนะคะ ตกถ้วยละประมาณ 80-90 บาทได้ค่ะ

ในส่วนเบียร์ที่ทางร้านมีให้เลือกมากมาย รวมทั้งสาเก และเครื่องดื่มอื่นๆ ต้องลองเองนะคะ เราไม่ค่อยถนัด
แต่ได้ลองเซ็ตสาเกแบบรวมมิตร 3 - 4 แก้วเล็กๆ ชอบมากเลยค่ะ หวานๆ ดื่มง่ายค่ะ